Krugersdorp-afspraakmoorde: Slotbetoë beginZak Valentine, Cecilia Steyn en Marcel Steyn op 23 Mei 2019 in die hooggeregshof in Johannesburg. (Foto: Christel Cornelissen) Zak Valentine (34), Cecilia Steyn (38) en Marcel Steyn (21) het Donderdag weer in die hooggeregshof in Johannesburg verskyn waar die staat met sy slotbetoog in die moordverhoor teen die drie begin het. Zak, Cecilia en Marcel staan tereg op 11 aanklagte van moord, asook ŉ reeks ander aanklagte. Die drie word daarvan beskuldig dat hulle deel was van ŉ sogenaamde “Christelike bediening” wat glo onder leiding van Cecilia gefunksioneer en ŉ skrikbewind tussen 2012 en 2016 in die Krugersdorp-omgewing gevoer het. Die staat beweer dat die groep vir 11 moorde aanspreeklik gehou kan word, hoewel nie elke lid van die groep op elke moordtoneel teenwoordig was nie. Die saak het in die media bekend geword as die “afspraakmoorde” omdat verskeie slagoffers vermoor is toe hulle iemand vir ŉ afspraak ontmoet het. Een hiervan is Hanle Lategan (52), ŉ eiendomsagent wat op 30 Mei 2016 verdwyn het toe sy ŉ huis in Krugersdorp aan kliënte sou gaan wys. Skoolkinders het haar liggaam die volgende dag in die veld langs ŉ spruit buite Randfontein gevind. Nog ŉ slagoffer, Kevin McAlpine (29), se liggaam is in Mei 2016 in die kattebak van sy motor gevind nadat hy ŉ kliënt sou ontmoet het. McAlpine was ŉ versekeringsmakelaar. Nóg ŉ versekeringsmakelaar, Anthony Schofield (67), se liggaam is op 10 Mei 2016 in die kattebak van sy motor in Premierstraat in Krugersdorp-Noord gevind. Marinda Steyn kort voordat sy gevonnis is. Foto: Lindi Masinga/ANA Marinda Steyn (52) en haar seun, Le Roux Steyn (23), is in Mei verlede jaar skuldig bevind aan 11 moorde, asook aanklagte van moord, roof en rampokkery. Marinda is tot 11 lewenslange vonnisse en ŉ bykomende 115 jaar tronkstraf gevonnis, terwyl Le Roux tot effektief 25 jaar tronkstraf gevonnis is. Le Roux en Marinda is aangekla saam met Marinda se dogter, Marcel, Zak en Cecilia. ŉ Sesde beskuldigde, Johan Barnard, is reeds in 2016 tot 20 jaar tronkstraf gevonnis nadat hy skuld beken en ingestem het om teen die ander beskuldigdes te getuig. Die 11 moorde waarvan die groep aangekla word, is die volgende: Julie 2012: Natasha Burger (33) en Joy Boonzaaier (68) word vermoor in Burger se meenthuis in ŉ veiligheidskompleks. Augustus 2012: Pastoor Reginald Bendixen (75) word vermoor in sy huis in Honeydew, Johannesburg. Oktober 2012: Die 25-jarige Mikeila Valentine (Zak se vrou) word in die egpaar se huis in Johannesburg vermoor. November 2015: Peter (51) en Joan (47) Meyer word in hul huis in Noordheuwel vermoor. Desember 2015: Jarod Jackson, ŉ straatverkoper, word vermoor. Januarie 2016: Glen McGregor (57), ŉ belastingkonsultant, word op ŉ kleinhoewe in Randfontein vermoor. Mei 2016: Anthony Scholefield (67), ŉ makelaar, word vermoor. Mei 2016: Kevin McAlpine (29), nog ŉ makelaar, word vermoor. Mei 2016: Hanle Lategan (52), ŉ eiendomsagent, word vermoor. Lees alle vorige berigte oor die Krugersdorp-moorde op Maroela Media hier.